Diari Oficial de la Generalitat Valenciana


Sumari del DOGV 4682, del 02-02-2004 (2004/459)

ACORD de 5 de novembre de 2003 de la Comissió Territorial d'Urbanisme de València, que fa referència a la modificació núm. 2 Pla de les Clotxes al municipi de Benifaió.
------------------------------------------------------------------------------------------------------------------------------------------------------------------------

### Dades del document

Número de DOGV
:   4682

Data del DOGV
:   02-02-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/459


Data del document
:   05-11-2003

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Benifaió
    * pla d'urbanisme

ACORD de 5 de novembre de 2003 de la Comissió Territorial d'Urbanisme de València, que fa referència a la modificació núm. 2 Pla de les Clotxes al municipi de Benifaió. [2004/X459]
  
Vist l'expedient remés per l'Ajuntament de Benifaió referit a la modificació núm. 2 del pla parcial Pla de les Clotxes i de conformitat amb els següents
  
Antecedents de fet
  
Primer. El projecte es va sotmetre a informació pública per mitjà d'acord del ple municipal en la sessió del dia 27 de juliol de 2000. Després del pertinent període d'informació pública, en el qual no es van presentar al·legacions, es va aprovar provisionalment pel mateix òrgan el dia 21 de maig de 2003.
  
Segon. El projecte consta de memòria informativa i justificativa, plans d'informació i plans d'ordenació, estudi del trànsit, memòria i pressupost del projecte de liquidació de la urbanització.
  
Tercer. La modificació comprén els dos apartats següents:
  
- La reforma del règim de conservació de la urbanització Pla de les Clotxes, establerta en el pla parcial aprovat definitivament el dia 29 de març de 1979.
  
- La modificació dels accessos a la urbanització per adaptar-los a la realitat existent una vegada executada i en funcionament l'autovia València'Albacete i diverses rotondes de connexió amb els eixos Benifaió'Alfarp i Benifaió'Pla de les Clotxes, amb supressió de l'exigència d'un nou accés previst en l'acord d'aprovació definitiva del pla parcial de 29 de març de 1979 i en el d'aprovació del projecte de modificació d'accessos a la urbanització de 25 de gener de 1983.
  
Amb la modificació s'altera la redacció dels següents articles:
  
- Dades informatives, en la memòria del pla parcial.
  
- Article 13-E.Xarxa de comunicacions, enllaç amb el sistema general i aparcament.
  
- Article 13-G-Avaluació econòmica per a la implantació de tots els serveis (excloent els costos d'expropiació del sòl inicialment previst per a l'ampliació del nus d'enllaç de la carretera CV-520 amb el camí dels Pedrenyals).
  
- Article 53-B del pla parcial: nom, cognoms i adreça dels propietaris afectats.
  
- Article 53-D del pla parcial, compromisos que s'hagueren de contraure entre l'urbanitzador i l'ajuntament i entre l'ajuntament i els futurs propietaris de solars.
  
En aquest últim article 53-D del pla parcial, s'indica el següent respecte al règim previst relatiu a la conservació de la urbanització:
  
?L'entreteniment, reparació i conservació en bon estat dels vials i accessos, zones d'aparcament, zones verdes d'ús públic i el funcionament dels serveis d'aigua, sanejament i evacuació de residuals i enllumenat públic de la xarxa viària, inclòs el consum d'energia elèctrica, correspon a l'Ajuntament de Benifaió.
  
L'entreteniment, reparació i conservació de les zones esportives i elements comuns d'ús col·lectiu dels socis de la urbanització, correspon a la Junta de Conservació i Manteniment?.
  
La segona modificació, relativa als accessos, proposa els següents accessos a la urbanització:
  
- .......Per a l'enllaç de la xarxa de comunicacions pròpies del sector amb el sistema general de comunicacions en el terme municipal (accessos a la urbanització) es realitzarà per les següents vies ja existents, en ple funcionament i en adequades condicions de conservació i seguretat vial:
  
a) Pel camí dels Pedrenyals, direcció est-oest, on s'accedeix des de diversos punts:
  
1. Via de servei de l'autovia N-340 des de Torre Espioca (entrant pel terme municipal de Picassent).
  
2. Via de servei de l'autovia N-340 des de la rontonda situada a la gasolinera.
  
3. Camí de Covetes, creuant pel pas superior de l'autovia des de Benifaió.
  
b) Per la carretera comarcal VV-3021 (actualment CV-520), que eixint des de la rotonda situada a la gasolinera, connecta en el P.Q 4'5 amb el camí dels Pedrenyals en direcció sud-nord per mitjà d'un encreuament en ?T?. -
  
Quart. Durant la tramitació de l'expedient s'ha sol·licitat informe dels següents organismes, amb data 19 de setembre de 2003:
  
- Servei de Vies i Obres de la Diputació de València
  
- Demarcació de carreteres del Ministeri de Foment
  
- Oficina del pla de carreteres de la Conselleria d'Infraestructura i Transport.
  
Cinqué. Benifaió compta amb normes subsidiàries de planejament, aprovades definitivament per la Comissió Territorial d'Urbanisme amb data 24 de juny de 1991.
  
El dia 29 de març de 1979 es va aprovar per la Comissió Provincial d'Urbanisme el pla parcial Pla de les Clotxes, i el projecte de modificació d'accessos a la urbanització s'aprovà el dia 25 de gener de 1983.
  
Sisé. La Comissió Informativa de la Comissió Territorial d'Urbanisme de València, en la sessió del 31 d'octubre de 2003, va emetre informe relatiu al projecte que ens ocupa, i acompleix així el que preceptua l'art. 11 del Decret 77/1996, de 16 d'abril, del Govern Valencià, pel qual s'aprova el Reglament dels òrgans urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, conforme al que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, reguladora de l'activitat urbanística.
  
Segon. La documentació està completa, a l'efecte de l'acompliment del que preceptua l'article 27 de la LRAU.
  
Tercer. La modificació relativa al règim de conservació de la urbanització es justifica en la realització pels propietaris de les obres d'urbanització, assumint les despeses de manteniment i conservació, en la cessió del 10% de l'aprofitament mitjà que es va materialitzar en la cessió d'una parcel·la, de vials, de zones verdes i aparcaments, i en la cessió de les obres d'urbanització, i es va produir amb data 21 de maig de 2003 la recepció per l'Ajuntament de les següents obres d'urbanització realitzades per l'entitat: moviments de terra, vorades i paviments, sanejament, aigua potable, enllumenat públic, jardineria i reg, mitja tensió, baixa tensió, xarxa aèria en mitja tensió, centres de transformació núm.1, 2 i 3 i telefonia.
  
Per tant, atés que ha tingut lloc la citada recepció de les obres d'urbanització citades, com també l'aprovació provisional per part de la Corporació de la present modificació, no s'aprecien inconvenients per a l'alteració del règim vigent relatiu a la conservació en els termes plantejats.
  
La modificació del règim d'accessos a la urbanització es justifica en l'absència de realització de l'accés aprovat, com també l'ampliació del nombre d'accessos al sector que es disposen en l'actualitat.
  
No obstant, no es considera admissible la modificació dels accessos al sector plantejada, tant per raons de funcionalitat com per motius derivats de l'ordenació del territori, per la qual cosa s'informa desfavorablement d'aquest aspecte de la modificació.
  
Quart. La Comissió Territorial d'Urbanisme, a proposta de la directora general de Planificació i Ordenació Territorial, segons el títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, és l'òrgan competent per a emetre dictamen resolutori sobre l'aprovació definitiva dels plans generals - i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei reguladora de l'activitat urbanística, en relació amb els articles 9.1 i 10.a) del Decret 77/1996, de 16 d'abril, del Govern valencià, pel qual s'aprova el Reglament dels òrgans urbanístics de la Generalitat Valenciana.
  
A la vista del que antecedeix, la Comissió Territorial d'Urbanisme, en sessió de 5 de novembre de 2003, acorda:
  
Aprovar definitivament la reforma del règim de conservació de la urbanització Pla de les Clotxes i denegar la modificació dels accessos a la urbanització de la modificació núm. 2 del pla parcial Pla de les Clotxes del terme municipal de Benifaió.
  
Contra el present Acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern valencià i l'article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la publicació.
  
Tot això sense perjudici que s'hi puga exercir qualsevol altre recurs o acció que s'estime oportú.
  
València, 5 de novembre de 2003.- El secretari de la Comissió Territorial d'Urbanisme: Álvaro Aleixandre Ortí.